ไฟแนนเชียลไดเจสต์
คณะกรรมการ บริษัท ไทยโพลีคอนส์ (TPOLY) มีมติจ่ายเงินปันผลหุ้นละ 0.08 บาท
2 มี.ค. 2555

TPOLY ปันผลออกหุ้นกู้
คณะกรรมการ บริษัท ไทยโพลีคอนส์ (TPOLY) มีมติจ่ายเงินปันผลหุ้นละ 0.08 บาท คิดเป็นจำนวนเงิน 33,599,782.08 บาท ให้ผู้ถือหุ้นที่มีชื่อในทะเบียนวันที่ 9 พ.ค.นี้ กำหนดจ่ายเงินในวันที่ 24 พ.ค. 2555 สำหรับผลการดำเนินงานทั้งปี 2554 และอนุมัติการออกและเสนอขายหุ้นกู้ในวงเงินทั้งสิ้นไม่เกิน 1,000 ล้านบาท อายุไม่เกิน 5 ปี เพื่อจัดหาเงินทุนสำหรับเป็นเงินทุนหมุนเวียนและการขยายธุรกิจของบริษัท
BAY ถือหุ้น บล.กรุงศรี เพิ่มเป็น 98%
ธนาคารกรุงศรีอยุธยา (BAY) เปิดเผยว่า ผู้ถือหุ้นของธนาคารและเป็นผู้ถือหุ้นรายย่อยของบริษัทหลักทรัพย์กรุงศรี (บล.กรุงศรี) จำนวน 9 ราย ได้ขายหุ้น บล.กรุงศรี จำนวน 5,866,759 หุ้น คิดเป็นสัดส่วน 9.78% ของจำนวนหุ้นทั้งหมด คิดเป็นมูลค่ารวมประมาณ 74.33 ล้านบาท ให้กับธนาคาร 
นอกจากนี้ ผู้ถือหุ้นของ บล.กรุงศรี อีกจำนวน 109 ราย ได้ขายหุ้นให้ธนาคารจำนวน 7,423,511 หุ้น คิดเป็นสัดส่วน 12.37% ในราคาหุ้นละ 12.67 บาท รวมมูลค่า 94.06 ล้านบาท ทั้งนี้การซื้อขายทั้งหมดนี้ทำให้ธนาคารถือหุ้นใน บล.กรุงศรี เพิ่มขึ้นเป็น 98.71% จากเดิมถือหุ้นสัดส่วน 86.33% ของทุนที่เรียกชำระแล้ว
CEN กำไรดิ่ง 95% จากพอร์ตขาดทุน
บริษัท แคปปิทอล เอ็นจิเนียริ่ง เน็ตเวิร์ค (CEN) แจ้งผลดำเนินงานปี 2554 กำไรสุทธิเพียง 6.87 ล้านบาท รูดลงแรงกว่า95% เทียบกับปี 2553 ที่มีกำไรสุทธิถึง 128 ล้านบาท 
ทั้งนี้ ปี 2554 บริษัทมีกำไรจากการดำเนินงานจำนวน 55.76ล้านบาท และมีผลขาดทุนจากเงินลงทุน ขาดทุนจากด้อยค่าของสินทรัพย์ หนี้สงสัยจะสูญจำนวน 48.89 ล้านบาท ขณะที่ในปี 2553 บริษัทมีกำไรจากการดำเนินงานจำนวน 69.66 ล้านบาท และกำไรจากการลงทุนจำนวน 58.39 ล้านบาท
APCS รายได้ไตรมาสแรกโต 10%
นายอภิชาติ การุณกรสกุล กรรมการผู้อำนวยการ บริษัท เอเซีย พรีซิชั่น (APCS) เปิดเผยว่า บริษัทประมาณการรายได้ในไตรมาสแรกปีนี้จะขยายตัวประมาณ 10% โดยในช่วง 2 เดือนแรกปีนี้ บริษัทมียอดคำสั่งซื้อเข้ามาต่อเนื่อง และได้รับออร์เดอร์ใหม่จาก สยามคูโบต้า, Triumph Motorcycles, Minebea และ SONY นับว่าผลการดำเนินงานฟื้นตัวอย่างรวดเร็วกว่าที่คาด